俞继鹏

俞继鹏（），通称诸坞阿兴（绍兴说话：），吴越绍兴诸坞村（箇卯歸蕭山區進化鎮）人，是民国辰光蕭山、紹興地區个土匪頭頭，后歇来参加抗日，指挥游击队，1949年个辰光畀共产党抲担起来枪毙坏。

 生平 
俞继鹏本名俞长兴，是进化诸坞村（民国个辰光归绍兴县，后歇来划畀萧山）人，是民国三年（1914年）出生个。伽爹俞阿奎是开石灰窑个，俞長興还有個阿哥叫俞长和，兩個人關係弗好个。阿興是個大塊頭，年紀輕个辰光拜李大春作師父學武功，後歇來回到屋裏，伽爹託人讓渠到長和毛豬行騰毛豬，介咾也有人謳渠“騰豬阿興”。1937年七七事變以後，臨浦成立壯丁集訓隊，阿興當武術教練。

1937年冬天公，日本人則杭州佔領壞，阿興做生活个長和毛豬行也關壞哋，無有行當做个阿興就則一班壞人做淘做壞事體。1938年國民黨个軍紀執法隊到臨浦前線，要則阿興拉槍斃壞，全靠伽爹阿奎到臨浦个富商金有榮店主丄去求情咾，渠再無有畀伽殺壞。

後歇來阿興投靠杭州个青幫頭頭赵传荣，赵传荣介節來夯蕭山沙地區一帶打游擊抗日，後來讓阿興做大隊長，還則渠取名“繼鵬”。

1949年5月5号，蕭山畀解放軍佔領，俞继鹏先是裝假向伽投降，等到解放軍南下之後，渠重新反撲，弄勒個「蕭紹諸三縣剿匪司令部」，自稱司令兼「蕭山縣縣長」，衝擊共產黨个區鄉政府，則好兩個南下幹部消滅壞。土改開始以後，渠還打出，“活埋工作隊，掘煞支持者”，有些土改幹部談過話个「積極分子」畀伽殺壞。

後歇來共產黨利用俞继鹏个熟人何文隆（介節是共產黨个諸暨縣副縣長）个名頭（也有講法是讓俞继鹏个老部下徐長興去邀請俞），則渠騙到臨浦鎮丄，抲担起来。

1949年7月29号，萧山县人民政府判处俞继鹏、诸桂潮、程鹏飞死刑，来夯城厢镇江寺操场丄槍斃壞。無有多少時間，渠个殘部也畀共產黨消滅壞哋。

 参考文献 

Category:俞姓
Category:萧山人